ZiS-3
ZiS-3 je naziv za sovjetski protivoklopni top 76 mm iz perioda Drugog svjetskog rata. Poljski top 76,2 mm M42 vuče korijene iz poljskog topa 76,2 mm M36 ili 76-36 koji je predstavljen 1936. godine vrhu Crvene armije. Top je imao dobre balističke odlike, ali i podvozje koje je bilo predimenzionirano. Izmjena je uslijedila već 1939. godine pri čemu je topu skraćena cijev, a podvozje je bilo izvedenica s topa 76-36. U svom pohodu na SSSR njemačke snage zauzimaju tvornicu za proizvodnju podvozja za topove 76-39, ali tvornicu u kojoj su Sovjeti proizvodili topovske cijevi i protivtrzajuće sisteme topa 76-39 nisu dosegnuli. Zbog stalnog nedostatka oružja i vojne opreme u SSSR-u proizvodnja topova je bila jedan od prioriteta. Tako je druga tvornica preuzela proizvodnju podvozja i to vlastite konstrukcije - jedna osovina s dva kotača s pneumaticima, krakovi lafeta su dvije ravne čelične cijevi i štit napravljen od ravne čelične ploče. Rezultat je bio više nego odličan. Novi poljski top 76,2 mm model 1942 ili 76-42, poznatiji kao ZIS-3 je djelotvoran, lagan i vrlo mobilan, jednostavan i jeftin za proizvodnju. Osim kao top za potporu dokazao se i u protivoklopnoj ulozi. Zbog dobrih obilježja i jednostavnosti izrade top 76-42 proizveden je u najvećem broju komada od svih topova u II. svjetskom ratu. Naveliko je izvožen i korišten u mnogim ratovima, od Koreje preko Vijetnama i juga Afrike do Rata u Bosni i Hercegovini.